8 vrees-ure in kluis
Januarie 8, 2013 in Uncategorized
'n Boer van die distrik Villiers het gisteraand om sy lewe geveg nadat aanvallers hom in die maag geskiet en hy byna agt uur lank saam met sy vrou in hul kluis toegesluit was.
Jannie du Plessis (64) van die plaas Gretna Green is gistermiddag in 'n kritieke toestand per helikopter na die Unie-hospitaal op Alberton gebring.
Sy vrou, Stinnie (59), wat haar man aan die lewe moes hou deur met hom te praat en die wond toe te druk, is gister in die Riemland-kliniek op Frankfort opgeneem waar sy vir skok behandel is.
Du Plessis se broer, Johan, wat sowat 8 km van daar op 'n buurplaas boer, sê dit is 'n wonderwerk dat sy broer die aanval oorleef het.
"Hulle (die aanvallers) het nie vrae gevra nie. Hulle het hom summier geskiet."
Die koeël wat deur sy broer se maag is, het sy rugstring skrams gemis.
Die egpaar het omstreeks 04:00 geslaap toe twee rowers in die donker slaapkamer met 'n flitslig inkom.
Johan sê die aanvallers was baie spesifiek oor wat hulle wou hê: "Hulle het 'daardie diamantring' en 'daardie geldtassie' gevra."
Stinnie het die kluis oopgesluit. Die rowers het geld, 'n haelgeweer en 'n rewolwer gesteel.
Hulle het Jannie aan sy voete uit die bed gesleep en saam met sy vrou in die donker kluis toegesluit.